39. schôdza NR SR - 9.deň - B. popoludní
Dátum: 2025-09-23
Poslanec: Galek, Karol (SaS)
Druh vystúpenia: Vystúpenie v rozprave

Dobrý deň. Vážený pán minister, kolegyne, kolegovia. Ja som na rozprave predtým pochválil pána ministra, že naozaj nám priniesol zaujímavý návrh, ku ktorému sa môžme veľa vyjadriť, a že má možnosť veľa počúvať, veľa sa dozvedieť, možnože urobiť aj nejaké patričné zmeny. Čakal som, že tie zmeny prídu už na samotných výboroch. Nakoniec bohužiaľ jediné zmeny v pozmeňovacích návrhov, ktorých sme sa dočkali, boli dva teda minimálne u nás na hospodárskom výbore. Prvý sa týkal práve toho zmrazenia platov, kde už ako kolega Ondrej Dostál upozornil, tieto sa vôbec nedotkli prezidenta, nedotkli sa vlády. Dali sme preto pozmeňujúci návrh spoločne priamo na výbore, aby títo tam boli takisto zahrnutí do toho zmrazenia. Bohužiaľ tento neprešiel. Bolo tam vysvetlenie, že pozor veď je to úplne zbytočné, pretože oni majú predsa ústavným zákonom zmrazené platy ešte z roku 2022. No áno, ale my predsa neriešime legislatívu na jeden rok, na jedno obdobie. My riešime trvalo legislatívu a pokiaľ dôjde k zmene tohto ústavného zákona, tak rozhodne by aj toto malo byť ošetrené priamo v našej primárnej legislatíve. Teda ďalšie zmeny sa týkali potom tých sviatkov, to znamená, päť a pol dňa bude iba v rámci sviatkov, kedy budú zatvorené obchody. Jednoducho nenašli sme tam nič také prevratné, ktoré by naozaj vedelo pomôcť tomu, aby tá konsolidácia a jej dopady na ľudí neboli až také dramatické ako to naozaj v súčasnosti vyzerá a nielen vyzerá, ale ako to naozaj aj reálne bude. No ale, pán minister, mám pre vás dobrú správu a to, že vy dnes viete v rámci konsolidácie ušetriť alebo získať 400 miliónov eur, ktoré následne v rozpočte nebudete potrebovať. Nie je to niečo, čo vám hovorím ja, je to niečo, čo sme sa dozvedeli dnes na hospodárskom výbore. Pretože do parlamentu sa k nám dostal zákon o energopomoci, teda o dotáciách, ktoré by mali ľudia na budúci rok dostávať tentoraz už nie plošne, ale že vraj adresne. Tie prvotné informácie, ktoré sa k nám dostávali, boli politické a hovorili o tom, že to bude 90 až 95 % ľudí, ktorí na takéto dotácie si budú môcť siahnuť. Koniec koncov odkazoval na to dokonca premiér Robert Fico zo svojej dovolenky v Chorvátsku a teda ten výpočet bol, že 435 miliónov v ťahu. No a dnes štátny tajomník nám povedal, že ale to tak vôbec nemusí byť, pretože zákon je iba akýsi všeobecný rámec, ktorý sa nastavuje nie jednorazovo, ale naozaj dlhodobo a to číslo, koľko ľudí v konečnom dôsledku túto energopomoc dostane, tak toto bude naozaj len a len na rozhodnutí vlády. Ak teda nepotrebujete riešiť nejakú politickú korupciu, tak ako sme to v minulosti videli napríklad v prípade vratiek za plyn, ktoré rozdával Robert Fico, takisto doniesol veľký balík pošty priamo na poštu a potom rozdával ľuďom 10, 20 eur, ak to teda nepotrebujete naozaj na budúci rok riešiť, tak viete v rámci nariadenia a teda prijatia toho politického rozhodnutia urobiť opatrenie, ktorým takúto energopomoc zminimalizujete. Nehovorím, že ľudia nepotrebujú dnes energopomoc. Koniec koncov naozaj dnes sa stále nachádza veľké množstvo domácností, ktoré žijú na hranici chudoby aj bohužiaľ kvôli vašej vláde a vašim predošlým konsolidačným balíčkom, rôznym Ficovým daniam a zvyšovaniu dépeháčky konsolidačnej dane, ale keď sa bavíme o energetickej chudobe, tak táto bola definovaná Slovenskou akadémiou vied, že postihuje 330 000 domácností na Slovensku. Toto je z celkového počtu domácností 18 %. Takže, ak chcete byť naozaj adresní a nie plošní, pretože pomoc, energetická pomoc pre 90 alebo 95 % ľudí a adresná pomoc to je jednoducho oxymoron. Toto naozaj nemá nič spoločné s jej adresnosťou. Takže naozaj na vláde viete rozhodnúť o tom, že ušetríte, dovolím si povedať, 400 miliónov eur. Ak by sme zákon o energopomoci mali už minulý rok, tak v tomto roku by to mohlo byť možnože 600 miliónov, ktoré ste mohli ušetriť v tomto roku a takisto tie opatrenia nemuseli byť také dramatické. Žiaľ pani ministerka, takisto sme sa to dnes dozvedeli na výbore, nám minulý rok o energopomoci klamala alebo aby som bol možnože nie taký tvrdý, jednoducho blafovala. Ja vám teraz prečítam jej vyjadrenia z roku 2024. Konkrétne 17.09. Niektoré domácnosti zrejme dostanú energopomoc aj v budúcom roku, stále rokujeme o výške a forme dotácie. Toto bolo takto pred rokom. Plus, mínus päť dní. No a následne koncom októbra sme sa dozvedeli, že plán energopomoci je kompletne pripravený a konečné slovo bude mať akurát tak premiér Robert Fico. Pani ministerka nám na výbore povedala, máme dva druhy pomoci. Jedna je plošná, tak ako sme to videli doteraz a adresná, tak aby sme naozaj reálne ušetrili a tú pomoc dostal iba ten, kto ju potrebuje. Nie občan Kažimír s 20 000 platom guvernéra, ktorý si dotovanými energiami vykuroval bazén, ale naozaj iba tí, ktorí to skutočne potrebujú. Tak sme čakali okej, tak pre rok 2025 sa rozhodli na ministerstve hospodárstva, že tá pomoc bude zas len plošná, ale veď majú v šuflíku hotový zákon, hotový zákon o adresnej pomoci a tak hneď v januári môže prísť do parlamentu, hneď ho prerokujeme, budeme mať v podstate celý jeden rok na to, aby sa ľudia na to pripravili, vrátane tých jednotlivých dodávateľov, ktorí si takúto energopomoc budú vedieť zakomponovať do svojich systémov a ľudia sa budú vedieť pripraviť na to, koľko budú ďalší rok platiť, respektíve koľko budú dotácie. Už v tomto roku sme takto mohli ušetriť dobre možno nie 600 miliónov eur, pretože toto by bolo, pokiaľ by tá energopomoc nebola vôbec, ale možno by to bolo aspoň tých 400 miliónov eur. Koniec koncov dnes máme energopomoci, ktoré štátny rozpočet vôbec nezaťažujú. Vezmite si energopomoci, dá sa to tak určite nazvať a tou je lacná cena elektriny. Táto lacná cena elektriny sa odvíja od toho, že ešte v roku 2022 sme vyrokovali ako zástupcovia ministerstva hospodárstva v tom čase nízke ceny energií alebo teda dodávku elektriny od Slovenských elektrární za cenu 61 eur teda za tú predkrízovú. To znamená, že naozaj to zvyšovanie cien elektriny tak, ako sme to videli 25. augusta 2023, kedy cena elektriny na trhu stála 1 000 eur za megawatthodinu, tak jednoducho toto sa nijako ľudí nedotklo a nestálo to náš štátny rozpočet ani jeden jediný cent. Čiže tie opatrenia boli, boli, v minulosti boli v prípade elektriny a fungujú aj v súčasnosti. V tomto roku iba vďaka tomu, že sme so Slovenskými elektrárňami uzavreli memorandum, ste ušetrili 240 miliónov eur. Ak by takéto memorandum nebolo, ak by takáto zmluva nepokračovala, tak naozaj dnes hľadáte v rozpočte ďalších 240 miliónov eur a podobné riešenia boli aj v prípade ostatných druhom energií. Ešte keď sme odchádzali z vlády, z ministerstva, tak sme tam nechali komplexný návrh na to, aby energopomoc bola poskytovaná iba do určitej výšky. Napríklad 85 % objemu elektriny, aby ľudia boli motivovaní tým šetriť. Boli tam definované aj výnimky v prípade domácností, ktoré naozaj si nemôžu dovoliť platiť aj tých 15 % energií práve za tie, za tie trhové ceny, respektíve tie čo vypočíta regulačný úrad, pretože na Slovensku stále máme regulované ceny energií. Toto nakoniec neprešlo. V minulom roku sme teda otvorili tému českého modelu, to znamená, aby ľudia si o energopomoc mohli požiadať. To znamená, počkáme na pána ministra. (Prerušenie vystúpenia predsedajúcim.) Žiga, Peter, podpredseda NR SR Pán poslanec, pán minister si požiadal o aby mohol ísť si odskočiť. Tak chcete čakať? Vyhlasujem trojminútovú technickú prestávku. Galek, Karol, poslanec NR SR Ďakujem. (Prestávka.) =====